Vorbind despre acțiunile Rusiei de destabilizare a Republicii Moldova, analistul Armand Goșu s-a arătat, într-un interviu pentru Mediafax, foarte îngrijorat, subliniind că situația va fi mult mai serioasă, mult mai amplă decât ce s-a întâmplat acum patru ani.
" Mi-e teamă că prietenii celor de la Chişinău nu o iau foarte în serios. Mă bucură nespus că ambasadorul Franţei anunţă o misiune viitoare franceză. Peste câte luni? Trebuia de acum o săptămână să fie în Chişinău. Nu este vorba despre Cahul, Tiraspol... este vorba despre mai mult. Nu ştiu cât sunt de pregătiţi cei de acolo, cât înţeleg pericolul, dacă sunt ajutaţi suficient pentru a se descurca. Gândiţi-vă... vin alegerile din toamnă şi deja vedem construit, sub oblăduirea Moscovei, un mecanism de destabilizare a Moldovei.
Dacă treci cu bine de hopul acestor alegeri, la anul vor fi şi alegeri parlamentare în Moldova, iar aceasta, fiind o ţară semi-prezidenţială, Parlamentul contează foarte mult. Deci, s-ar putea, ceea ce încep acum ruşii– nu ştiu dacă vor reuşi cu Maia Sandu, dar anul viitor... . Puterea nu a livrat în ce era mai important, în combaterea corupţiei. Nu este o situaţie plăcută, dar trebuie să acceptăm că nici forţele care guvernează Moldova nu au fost la înălţimea acestui moment. Este foarte greu de construit. Moldova a fost secătuită, nenorocită de diverşi oligarhi, oamenii sunt săraci, sunt coruptibili şi merg după principiul "nu a mers tura asta, ne-am făcut nişte bănuţi, ne-am mai pus la CV nişte poziţii importante şi fugim în Occident", a explicat Goșu.
"Este o ţară care rămâne fără populaţie şi, dacă se mai întâmplă "seisme" ca acestea, Moldova o să rămână cu un milion de oameni, cât sectorul 1 sau puţin mai mult. Încercând să vezi poza mare, dacă ruşii destabilizează Moldova este o ameninţare uriaşă de securitate pentru Ucraina. Nu au reuşit pe mare ruşii, în martie- aprilie 2022, un desant aerian în Odesa, au ocupat şi pierdut Insula Şerpilor, au pierdut nava amiral Moskva, dar vor încerca prin Moldova. O să zică "nu am putut pe mare, o luăm pe uscat; luăm puterea de la Chişinău şi, din Tiraspol, faci două ore până la Odesa. Lovim Odesa prin spate". Ar fi o lovitură teribilă pentru securitatea Ucrainei, iar pentru România ar fi dramatic. Evident, este puţin probabil să se întâmple acest lucru, pentru că Franţa se implică şi sperăm să se implice şi alţii, dar, oricum, mi se pare grav că lucrurile au ajuns până aici", crede istoricul și analistul Armand Goșu.